CELEX: 32009B0191
Language: sk
Date: 2008-04-22 00:00:00
Title: 2009/191/ES: Rozhodnutie Európskeho parlamentu z  22. apríla 2008 o absolutóriu za plnenie všeobecného rozpočtu Európskej únie za rozpočtový rok 2006, oddiel IV – Súdny dvor

31.3.2009   
            
            
               SK
            
            
               Úradný vestník Európskej únie
            
            
               L 88/72
            
         ROZHODNUTIE EURÓPSKEHO PARLAMENTU
   z 22. apríla 2008
   o absolutóriu za plnenie všeobecného rozpočtu Európskej únie za rozpočtový rok 2006, oddiel IV – Súdny dvor
   (2009/191/ES)
   EURÓPSKY PARLAMENT,
   so zreteľom na všeobecný rozpočet Európskej únie na rozpočtový rok 2006 (1),
   so zreteľom na konečnú ročnú účtovnú závierku Európskych spoločenstiev za rozpočtový rok 2006 – zväzok I (C6-0365/2007) (2),
   so zreteľom na výročnú správu Súdneho dvora pre orgán udeľujúci absolutórium o vnútorných auditoch vykonaných v roku 2006,
   so zreteľom na výročnú správu Dvora audítorov o plnení rozpočtu za rozpočtový rok 2006 a jeho osobitné správy spolu s odpoveďami kontrolovaných inštitúcií (3),
   so zreteľom na vyhlásenie o vierohodnosti vedenia účtov a zákonnosti a správnosti príslušných transakcií, ktoré poskytol Dvor audítorov v súlade s článkom 248 Zmluvy o ES (4),
   so zreteľom na článok 272 ods. 10 a články 274, 275 a 276 Zmluvy o ES,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,
   so zreteľom na článok 71 rokovacieho poriadku a prílohu V k rokovaciemu poriadku,
   so zreteľom na správu Výboru pre kontrolu rozpočtu (A6-0097/2008),
   
               1.
            
            
               udeľuje registrátorovi Súdneho dvora absolutórium za plnenie rozpočtu Súdneho dvora za rozpočtový rok 2006;
            
         
               2.
            
            
               uvádza svoje poznámky v priloženom uznesení;
            
         
               3.
            
            
               poveruje svojho predsedu, aby toto rozhodnutie a uznesenie, ktoré je jeho neoddeliteľnou súčasťou, postúpil Rade, Komisii, Súdnemu dvoru, Dvoru audítorov, európskemu ombudsmanovi a európskemu dozornému úradníkovi pre ochranu údajov a aby zabezpečil ich uverejnenie v Úradnom vestníku Európskej únie (v sérii L).
            
         
      
         
            Predseda
         
         Hans-Gert PÖTTERING
      
      
         
            Generálny tajomník
         
         Harald RØMER
      
   
   
      (1)  Ú. v. EÚ L 78, 15.3.2006.
   
      (2)  Ú. v. EÚ C 274, 15.11.2007, s. 1.
   
      (3)  Ú. v. EÚ C 273, 15.11.2007, s. 1.
   
      (4)  Ú. v. EÚ C 274, 15.11.2007, s. 130.
   
      (5)  Ú. v. ES L 248, 16.9.2002, s. 1.
    ---documentbreak--- 
   
               31.3.2009   
            
            
               SK
            
            
               Úradný vestník Európskej únie
            
            
               L 88/73
            
         UZNESENIE EURÓPSKEHO PARLAMENTU
   z 22. apríla 2008
   s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2006, oddiel IV – Súdny dvor
   EURÓPSKY PARLAMENT,
   so zreteľom na všeobecný rozpočet Európskej únie na rozpočtový rok 2006 (1),
   so zreteľom na konečnú ročnú účtovnú závierku Európskych spoločenstiev za rozpočtový rok 2006 – zväzok I (C6-0365/2007) (2),
   so zreteľom na výročnú správu Súdneho dvora pre orgán udeľujúci absolutórium o interných auditoch vykonaných v roku 2006,
   so zreteľom na výročnú správu Dvora audítorov o plnení rozpočtu za rozpočtový rok 2006 a jeho osobitné správy spolu s odpoveďami kontrolovaných inštitúcií (3),
   so zreteľom na vyhlásenie o vierohodnosti vedenia účtov a zákonnosti a správnosti príslušných transakcií, ktoré poskytol Dvor audítorov v súlade s článkom 248 Zmluvy o ES (4),
   so zreteľom na článok 272 ods. 10 a články 274, 275 a 276 Zmluvy o ES,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,
   so zreteľom na článok 71 rokovacieho poriadku a prílohu V k rokovaciemu poriadku,
   so zreteľom na správu Výboru pre kontrolu rozpočtu (A6-0097/2008),
   
               1.
            
            
               konštatuje, že v roku 2006 mal Európsky súdny dvor (ESD) k dispozícii viazané rozpočtové prostriedky v celkovej výške 252 306 372,60 EUR (2005: 232 602 467,74 EUR) s mierou využitia 94,58 %;
            
         
               2.
            
            
               konštatuje, že po zavedení účtovníctva na základe časového rozlíšenia od 1. januára 2005 finančné výkazy ESD vykazujú záporný hospodársky výsledok za daný rok (1 529 933 EUR) a zhodné sumy (72 187 617 EUR) aktív a pasív;
            
         
               3.
            
            
               s uspokojením berie na vedomie skutočnosť, že v júli 2007 ESD prijal kódex správania vzťahujúci sa na členov a bývalých členov ESD, Súdu prvého stupňa a Súdu pre verejnú službu (6) vrátane povinnosti predkladať predsedovi ESD vyhlásenie o finančných záujmoch; zdôrazňuje však svoju opakovanú žiadosť, aby sa v záujme transparentnosti konkrétne vyhlásenia zverejňovali napríklad na internetových stránkach ESD, a to aj napriek tomu, že v súčasnosti nejestvuje príslušná právna požiadavka;
            
         
               4.
            
            
               vyjadruje spokojnosť s tým, že od 1. októbra 2007 boli zriadené dve samostatné administratívne jednotky (oddelenie vnútorného auditu a oddelenie verifikácie) s dvoma nezávislými vedúcimi oddelenia, čím sa ukončil stav kritizovaný v predchádzajúcich rokoch tak Dvorom audítorov, ako aj Európskym parlamentom, keď bol vedúci oddelenia vnútorného auditu zodpovedný za predbežné overovanie operácií povoľujúcich úradníkov;
            
         
               5.
            
            
               víta informácie obsiahnuté v odpovediach ESD na dotazník spravodajcu o presnej povahe a obsahu odporúčaní z vnútorných auditov vykonaných v roku 2006 v tom zmysle, že vnútorný audítor ESD vykonal päť špecifických auditov a vydal odporúčania pre príslušné útvary (týkajúce sa organizácie návštev a súvisiaceho rozpočtového riadenia, poistných zmlúv, postupov súvisiacich s minimálnymi normami vnútornej kontroly, riadenia výdavkov na sťahovanie a používania telefónov); zdôrazňuje však potrebu plného uplatnenia týchto odporúčaní;
            
         
               6.
            
            
               vyjadruje tiež spokojnosť s tým, že po roku 2005, v ktorom sa neuskutočnili žiadne následné overenia, oddelenie vnútorného auditu a finančnej pomoci vykonalo následné overenia troch druhov výdavkov, a to výdavkov na dokumentáciu a knižnicu, vozidlá a telekomunikácie, ktoré potvrdili správnosť a súlad preverovaných výdavkov;
            
         
               7.
            
            
               víta zníženie počtu uzavretých zmlúv ako podielu na počte zadaných zákaziek z 38 % v roku 2005 na 34 % v roku 2006 [v hodnote viac ako 60 000 EUR po zmene a doplnení vykonávacích pravidiel (7) k nariadeniu o rozpočtových pravidlách]; požaduje však, aby ESD vyvinul väčšie úsilie o ďalšie zníženie tohto podielu;
            
         
               8.
            
            
               konštatuje, že rok 2006 bol prvým rokom skutočnej činnosti novozriadeného Súdu pre verejnú službu po tom, ako sa tento súd ujal svojich povinností v decembri 2005;
            
         
               9.
            
            
               konštatuje, že hoci počet preložených strán vzrástol v roku 2006 o 24 % na 669 668 v porovnaní s rokom 2005, počet strán poslaných na preklad zostáva vyrovnaný (645 176 v roku 2005 a 642 113 v roku 2006) a že nahromadenie práce spôsobené rozšírením v roku 2004 sa znížilo vďaka opatreniam, ktoré ESD podnikol;
            
         
               10.
            
            
               poukazuje na kritiku Dvora audítorov uvedenú v jeho osobitnej správe č. 2/2007 v súvislosti s výdavkami na budovy, týkajúcu sa toho, že nezávislý odborník, ktorého vymenovanie bolo stanovené v rámcovej zmluve o rozšírení hlavnej budovy ESD („Palais“), nebol vymenovaný od začiatku a že v pôvodnej rámcovej zmluve boli stanovené len všeobecné zásady;
            
         
               11.
            
            
               s uspokojením berie na vedomie, že v súčasnosti je už konečne vymenovaný nezávislý odborník (KPMG) a že začal vykonávať činnosť sledovania zmlúv a následného overovania všetkých účtovných záznamov; vyjadruje nádej, že pôvodný rozpočet sa dodrží, a vyzýva ESD, aby dôkladne sledoval všetky aspekty napredovania projektu prostredníctvom vykonávacích pravidiel vzťahujúcich sa na sledovanie;
            
         
               12.
            
            
               okrem toho berie s uspokojením na vedomie, že v súčasnosti je už podpísaná zmluva o prenájme s možnosťou odkúpenia medzi Luxemburským veľkovojvodstvom a ESD, ktorou sa stanovujú podmienky potrebné na doplnenie rámcovej zmluvy z roku 2001 a ktorá umožňuje predaj pozemku, na ktorom sú budovy situované, za symbolickú cenu 1 EUR, keď sa ESD stane vlastníkom budov;
            
         
               13.
            
            
               pripomína, že Dvor audítorov v bode 35 svojej osobitnej správy č. 2/2007 o výdavkoch inštitúcií na budovy komentoval financovanie projektu rozšírenia budovy ESD v Luxemburgu týmito slovami: „[…] Súdny dvor nebol zapojený do verejnej súťaže a rokovaní o podrobnostiach zmluvy, ktorej ustanovenia a možnosti vopred neodsúhlasil, a nie je zmluvnou stranou zmlúv o financovaní, hoci bude musieť znášať finančné náklady (napr. úroky, poplatky za správu). Útvary Súdneho dvora preskúmali postup vlády pri udelení zákazky týkajúcej sa financovania projektu a poukázali na nedostatočnú konkurenciu. […]“; žiada Komisiu, aby najneskôr do júla 2008 predložila výsledok ďalších preskúmaní týkajúcich sa možného porušenia smerníc o verejnom obstarávaní, ktoré v tejto súvislosti oznámila vo svojej odpovedi na písomnú otázku E-4016/2007;
            
         
               14.
            
            
               poukazuje na to, že v roku 2006 sa počet úradníkov a iných zamestnancov (pomocných, dočasných a zmluvných zamestnancov) v aktívnom služobnom pomere medziročne zvýšil o 4,8 % na 1 786;
            
         
               15.
            
            
               so znepokojením však berie na vedomie pretrvávajúce ťažkosti ESD pri nábore kvalifikovaných zamestnancov, na ktorých sa vzťahuje služobný poriadok, na viacero pozícií (najmä tlmočníkov a odborníkov IT) na základe súťaží organizovaných EPSO;
            
         
               16.
            
            
               blahoželá ESD k tomu, že do svojej správy o činnosti zahrnul kapitolu s opatreniami prijatými počas roka v nadväznosti na predchádzajúce rozhodnutia Európskeho parlamentu o absolutóriu a na správy Dvora audítorov; žiada však, aby bola táto kapitola, ako aj správa o vnútorných auditoch, ktorú ESD zasiela orgánu udeľujúcemu absolutórium, podrobnejšia.
            
         
      (1)  Ú. v. EÚ L 78, 15.3.2006.
   
      (2)  Ú. v. EÚ C 274, 15.11.2007, s. 1.
   
      (3)  Ú. v. EÚ C 273, 15.11.2007, s. 1.
   
      (4)  Ú. v. EÚ C 274, 15.11.2007, s. 130.
   
      (5)  Ú. v. ES L 248, 16.9.2002, s. 1.
   
      (6)  Ú. v. EÚ C 223, 22.9.2007, s. 1.
   
      (7)  Nariadenie Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 357, 31.12.2002, s. 1).